钦定古今图书集成/明伦汇编/皇极典/第226卷 > 隋
## 钦定古今图书集成/明伦汇编/皇极典/第226卷 > 隋

### 文帝

按《隋书文帝本纪》：“上性严重，有威容，外质木而内明
敏，有大略。初得政之始，群情不附，诸子幼弱，内有六
王之谋，外致三方之乱，握强兵居重镇者，皆周之旧
臣。上推以赤心，各展其用，不逾期月，克定二边。未及
十年，平一四海，薄赋敛，轻刑罚，内修制度，外抚戎夷。
每旦听朝，日昃忘倦，居处眠翫，务存节俭。令行禁止”，
上下化之。开皇、仁寿之间，丈夫不衣绫绮而无金玉
之饰，常服率多布帛装带，不过以铜铁骨角而已。虽
啬于财，至于赏赐有功，亦无所爱吝。乘舆四出，路逢
上表者，则驻马亲自临问，或潜遣行人采听风俗，吏
治得失，人间疾苦，无不留心。尝遇关中饥，遣左右视
百姓所食，有得豆屑杂糠而奏之者，上流涕以示群
臣，深自咎责，为之撤膳，不御酒肉者殆将一期。及东
拜太山，关中户口就食洛阳者，道路相属，上敕斥堠
不得辄有驱逼。男女参厕于仗卫之间，逢扶老携幼
者，辄引马避之，慰勉而去。至艰险之处，见负担者，遽
令左右扶助之。其有将士战没，必加优赏，仍令使者
就加劳问，自强不息，“朝夕孜孜，人庶殷繁，帑藏充实，
虽未能臻于至治，亦足称近代之良主。”按《食货志》：
“文帝躬履俭约，六宫咸服澣濯之衣。乘舆供御有故
敝者，随令补用，皆不改作，非享燕之事，所食不过一
食而已。有司尝进干姜，以布袋贮之。帝用为伤费，大
加谴责。后进香，复以毡袋，因笞所司，以为后诫焉。由
是内外率职，府帑充实，百官禄赐及赏功臣，皆出于
丰厚焉。”按《河间王弘传》，“弘字辟恶，高祖从祖弟也。
父元孙死齐，为周所并，弘始入关，与高祖相得。高祖
哀之，为买田宅。